David Raum

David Raum (s. 22. huhtikuuta 1998 Nürnberg) on saksalainen jalkapalloilija. Hän on pelipaikaltaan vasen laitapuolustaja ja pituudeltaan 180-senttimetrinen. Hän edustaa Bundesliigassa pelaavaa RB Leipzigia, johon hän siirtyi kesällä 2022. Hän on pelannut Saksan A-maajoukkueessa vuodesta 2021.
Raum aloitti jalkapalloilun Tuspo Nürnbergissä ja siirtyi vuonna 2006 SpVgg Greuther Fürthin junioreihin. Kauden 2016–2017 kevätpuoliskolla hän pelasi Greuther Fürthin edustusjoukkueessa ensimmäiset viisi otteluaan 2. Bundesliigassa. Seuraavalla kaudella hän pelasi 20 liigaottelua, joista 11 ottelua avauskokoonpanossa, ja teki maalin marraskuussa 2017 St. Paulia vastaan. Molemmissa Saksan cupin otteluissaan hän teki maalin. Kaudella 2018–2019 Raum pelasi 16 liigaottelua, joista viisi ottelua avauskokoonpanossa, ja teki maalin maaliskuussa SSV Jahn Regensburgia vastaan. Kaudella 2019–2020 hän pelasi 19 liigaottelua, joissa 11 kertaa avauksessa, ja teki maalin kesäkuussa 1. FC Nürnbergiä vastaan. Kaudella 2020–2021 hän pelasi joukkueensa kaikki 34 liigaottelua ja kahta ottelua lukuun ottamatta avauskokoonpanossa. Kauden ainoan maalinsa hän teki huhtikuussa SV Darmstadt 98:aa vastaan. Greuther Fürth nousi kauden päätteeksi Bundesliigaan, mutta Raum siirtyi kesällä TSG 1899 Hoffenheimiin.
Raum pelasi Hoffenheimin joukkueessa ensimmäisen pääsarjaottelunsa elokuussa 2021. Hän pelasi kaudella 2021–2022 joukkueensa 34 liigaottelusta 32 ja niistä 31 ottelua avauskokoonpanossa. Hän teki maalin joulukuussa Freiburgia, tammikuussa Augsburgia ja huhtikuussa Bochumia vastaan. Hän siirtyi Bundesliigan RB Leipzigiin kesällä 2022. Avauskaudellaan hän pelasi Bundesliigassa 28 ottelua, niistä 19 avauskokoonpanossa. Mestarien liigassa hän pelasi kahdeksan ottelua. Leipzigin voittamassa Saksan cupissa hän pelasi neljä ottelua, mutta istui loppuottelun vaihtopenkillä. Kaudella 2023–2024 hän pelasi 31 bundesliigaottelua, jotka kaikki avauskokoonpanossa, ja teki niissä kaksi maalia, syyskuussa Augsburgia ja lokakuussa Kölniä vastaan. Mestarien liigassa hän pelasi seitsemän ottelua ja teki maalin alkulohko-ottelussa Belgradin Punaista tähteä vastaan.
Raum on pelannut Saksan alle 19-vuotiaiden, alle 20-vuotiaiden ja alle 21-vuotiaiden maajoukkueissa. Alle 19-vuotiaissa hän pelasi ikäluokan Euroopan-mestaruuskilpailuissa 2017 ilman menestystä. Alle 21-vuotiaissa hän voitti ikäluokan Euroopan-mestaruuden 2021. Hän pelasi EM-turnauksessa kahta ensimmäistä alkulohko-ottelua lukuun ottamatta täydet minuutit. Kesällä 2021 hän pelasi Tokion olympialaisissa täydet minuutit joukkueensa kaikissa kolmessa ottelussa.
Raum nousi Saksan A-maajoukkueeseen syksyllä 2021. Hän pääsi syyskuussa vaihdosta kentälle MM-karsintaottelussa Armeniaa vastaan. Avauskokoonpanossa hän pelasi täydet minuutit lokakuussa Pohjois-Makedoniaa ja marraskuussa Armeniaa vastaan. Nämäkin ottelut kuuluivat MM-karsintaan. MM-kilpailuissa 2022 hän oli avauskokoonpanossa Saksan kaikissa kolmessa ottelussa ja pelasi täyden ajan Japani-ottelussa. Hän syötti maalin Japania ja Costa Ricaa vastaan. EM-kilpailujen 2024 alkulohkossa Raum tuli vaihdosta kentälle kolmannessa ottelussa Sveitsiä vastaan ja syötti joukkueensa 1–1-tasoitusmaalin. Kesäkuun 28. päivään 2024 mennessä Raum on pelannut 22 A-maaottelua, joissa 16 kertaa avauskokoonpanossa.